המגדל כולל שני צריחים מעוגלים המתנשאים לגובה של 40 מטרים, המחוברים ביניהם בצריח מרכזי שבראשו אריה. מזהב. בתחילה כלל המבנה ארבעה צריחים, אך רק שניים מהם נותרו. בסמל העיר בורדו מופיעים כל ארבעת הצריחים. הפעמון הנוכחי הותקן ב-1775. גובהו והיקפו 2 מטרים, ומשקלו 7,800 ק"ג. הוא ניצב מעל מרפסת ובה מעקה ברזל מעוטר, ומעליו שני גרגוילים.
רביד פלוטניק
רביד פּלוֹטניק (נולד ב-13 בינואר 1988), שהיה ידוע בעבר גם בשם הבמה נֶצ'י נֶצ' (ነጭ, באמהרית, נֶצ': לבן), הוא ראפר וזמר ישראלי.
ביוגרפיה.
פלוטניק נולד בפתח תקווה לעוזי, איש עסקים, ולטלי, עקרת בית, בן שני אחרי אחותו שירה. כשהיה בן 6 עברה משפחתו ליישוב שערי תקוה. כשהיה בן 12 נפטרה אמו ממחלת הסרטן ושנתיים לאחר מכן שבה משפחתו להתגורר בפתח תקווה. כשהיה בן 13 החל להתעניין במוזיקה שחורה בהשפעתה של אחותו הגדולה, זמרת גם היא.
על ילדותו ותחילת יצירתו בפתח תקווה כתב רבות, בעיקר באלבומו השלישי, "ברוכים הבאים לפתח תקווה". מות אמו עולה בשיריו "זמן ומקום" מהאלבום "בור ועם הארץ", ו"חסידה צחורה" מהאלבום "ברוכים הבאים לפתח תקווה". את שם הבמה שלו קיבל מהמילה האמהרית נצ' (ነጭ) שפירושה "לבן". רוב חברי הילדות שלו היו יוצאי אתיופיה וקראו לו כך ככינוי חיבה.
למד בתיכון ברנר עד כיתה י'. באוגוסט 2006 התגייס לצה"ל שם שירת בבסיס גלילות כאפסנאי בחיל המודיעין. במקביל לשירותו הצבאי הוא הופיע, כשהוא וחבריו משמשים כמופע חימום וכהייפ מאן של הראפר לוקץ'.
בשנת 2019 הודיע שיחדל בהדרגה להשתמש בשם הבמה שלו "נצ׳י נצ׳".
קריירה מוזיקלית.
2003–2010: תחילת הקריירה ופרודוקס.
פלוטניק החל את דרכו המוזיקלית בגיל 15 וחצי, כאשר הקים עם חבריו שמואל "אריסטו" יוסף, שמשון "צ'יצ'ו" אדמה ואייל "שקל" דוידי את ההרכב פרודוקס. בפברואר 2010, כשלושה חודשים לאחר שחרורו מצה"ל, יצא לאור האלבום הראשון של ההרכב, "תחיית המתים". האלבום שילב בין הארדקור ראפ לבין מוזיקת פופ פרסית. האלבום זכה להצלחה רבה ולשבחים רבים ממבקרי המוזיקה, תוך שמספר מבקרים החשיבו אותו כאחד מאלבומי ההיפ הופ הישראליים החשובים ביותר. באותה השנה התפרק ההרכב.
2011–2013: צדיק אחד בסדום ובור ועם הארץ.
באוגוסט 2011 הוציא פלוטניק את אלבום הסולו הראשון שלו, "צדיק אחד בסדום", שהחל לעבוד עליו מיד לאחר עזיבתו מההרכב פרודוקס. את האלבום השיק במועדון הסאבליים, בו התארחו אמנים שונים. האלבום זכה לשבחים רבים והוכתר כאחד מאלבומי השנה על ידי אתר nana10.
כשנתיים לאחר מכן, במאי 2013, הוציא את אלבומו השני, "בור ועם הארץ: סיפורו של הבום-שאקה-לאק" שלכבודו החל מסע הופעות בערים שונות, כגון: תל אביב, ירושלים, מצפה רמון, אשדוד, חיפה, רחובות, ראשון לציון ועוד. ביחס לאלבום הקודם, זכה האלבום להכרה משמעותית וביסס את מעמדו של פלוטניק בסצנת ההיפ הופ הישראלית. בין הלהיטים שבלטו מתוך האלבום היה "קפה וסיגריה", שהגיע למקום ה-9 במצעד הרשמי של גלגלצ.
2014–2016: ברוכים הבאים לפתח תקוה ושיתופי פעולה.
ב-2014 התארח בלהיט "יהיה בסדר" של קפה שחור חזק, שאת מילות הפזמון שלו כתב בעצמו. השיר זכה להצלחה רבה וביסס את מעמדו של פלוטניק במיינסטרים. השיר הגיע אל המקום השני במצעד השנתי של גלגלצ, ובכך הפך לשירו הראשון של פלוטניק אשר הגיע למצעד זה.
ב-1 ביולי 2015 יצא אלבום האולפן השלישי של פלוטניק, "ברוכים הבאים לפתח תקוה", תחת חסותה של חברת היי פייבר הפקות, בה חתם פלוטניק זמן מה לפני יציאת האלבום. מן האלבום בלט השיר "חסידה צחורה" אותו כתב פלוטניק עבור אימו. השיר הגיע למקום השלישי במצעד הרשמי של גלגלצ. האלבום עצמו זכה להצלחה רבה ושבחים רבים ממבקרי המוזיקה.
במרץ 2016 זכה פלוטניק בפרס "תגלית השנה" מטעם אקו"ם. בשנה זו יצר את סדרת הרשת הקומית "אומרך" יחד עם יוצר הרשת תמיר בר. עוד באותה השנה, השתתף באלבום "גם זה יעבור" של טונה, חבר ילדותו, בשירו "עולם משוגע". במאי 2016 הוציא את הסינגל "אני כאן לשבור" יחד עם טונה.
ב-2016 השתתף בפרויקט "ילדי בית העץ", ושר את השיר "מלך הכיתה" למילותיו של יאיא כהן אהרונוב.
2017– שפל וגאות, ועכשיו לחלק האומנותי, תוך כדי תנועה.
במאי 2017 הוציא את השיר הראשון, "כל הזמן הזה", מאלבומו הרביעי, "שפל וגאות". השיר, שאותו הלחין דודו טסה, נכנס לפלייליסט של גלגלצ והגיע למקום הראשון במצעד השנתי של גלגלצ לשנת תשע"ז. ביוני 2017, יצא האלבום המלא, שכלל בתוכו גם את הסינגל "כפרה שלי", שהגיע בשיאו למקום השני במצעד הרשמי של גלגלצ. במאי 2018, כשנה לאחר צאת האלבום, זכה פלוטניק עבור האלבום בפרס אקו"ם על הישג השנה לשנת 2017.
ביוני 2019 הוציא את האלבום "ועכשיו לחלק האומנותי". אלבום זה הוא הראשון המופיע בשמו של פלוטניק ולא בשם הבמה על העטיפה, צעד של האמן בדרך להיפרדות משם זה ומעבר להיות מזוהה בשמו האמיתי. מהאלבום, יצא הסינגל הראשי, "נתראה בגלגול הבא", שהגיע למקום ה-8 במצעד הרשמי של גלגלצ. בספטמבר התארח בשיר "עדיין" של עידו מימון, לצידם של חברי ההרכב פרודוקס, שקל ואריסטו, שנכלל באלבומו השני של מימון, "זכרונות מהעתיד". בדצמבר התארח באלבומו של חבר ילדותו, הראפר טונה, "ועכשיו לחלק האינטרגלקטי", בשיר "עב"מ" יחד עם לירון עמרם. שם האלבום מהווה מחווה לאלבומו החמישי של פלוטניק.
בספטמבר 2020 הוציא פלוטניק גרסה מחודשת של שירו "הריני" (שיצא במקור במסגרת האלבום שפל וגאות), אשר מבוצעת כדואט עם אביתר בנאי. הביצוע המחודש, בעיבוד מוזיקלי של יעקב אסרף, הופק במסגרת פרויקט "זה הזמן לסלוח" של מקור ראשון לקראת ראש השנה תשפ"א. בפברואר 2021 התארח בסינגל "חתולים" של ג'ימבו ג'יי ולהקת ספא.
ב-24 בספטמבר 2021 יצא אלבומו השישי, "תוך כדי תנועה", שהפיק מוזיקלית יחד עם ישי סוויסה.
ב-22 בינואר 2022 הופיע בהיכל מנורה והיה הראפר הראשון במדינה שהגיע להישג זה. בהופעה אירח רבים מהאנשים שליוו אותו במהלך הקריירה, ובהם לוקץ', טונה, ג'ימבו ג'יי, סימה נון וקאשי.
חיים אישיים.
פלוטניק התגורר עם אביו בכפר סירקין במשך שנים, ובאמצע 2019 עבר למגורים בשכונת עין גנים בפתח תקווה.
גבירגסייגר
גבירגסייגר (בגרמנית: Gebirgsjäger; הלחם של המילים Gebirge, "הרים", ו-Jäger, "צייד") הם חיילים המאומנים בלוחמה הררית בהיסטוריה המודרנית של גרמניה ואוסטריה.
חיילי הגבירגסייגר מזוהים עם מסורות וסמלים שונים, בהם סמל האדלווייס (פרח הגדל בחלקים הגבוהים של הרי האלפים), כובע ה"ברגמיצה", ומדים ונעליים מיוחדות. בצבא הגרמני יחידות הגבירסייגר, לצד יחידות הפאלשירמייגר, נחשבות ליחידות עילית, והשירות בהן יוקרתי במיוחד.
היסטוריה.
מקורן של יחידות הגבירגסייגר בשלושה רגימנטים של לוחמה הררית בצבא האוסטרו-הונגרי שהוקמו בשנת 1870 ונקראו "קייזרשיצן" (Kaiserschützen). בתוך רגימנטים אלו, שאורגנו בדומה ללוחמי האלפיני האיטלקיים, היו חטיבות הלנדסשיצן (Landesschützen), שאומנו כיחידות רגליות ללוחמה הררית.
במהלך מלחמת העולם הראשונה התגבשה הזהות הייחודית של חיילי הגבירסייגר כאשר יחידות 'קורפוס האלפים' (Alpenkorps) של הצבא הגרמני נלחמו לצד יחידות הלנדסשיצן האוסטריות בקרבות נגד הצבא האיטלקי בהרי האלפים. במהלך מלחמת העולם השנייה הוקמו בגרמניה הנאצית יחידות הרריות רבות לשירות בעיקר בהרי הקווקז, בגבול הצפוני בסקנדינביה, ובאלפים. אלה הוקמו גם במסגרת הוורמאכט והוואפן אס אס בעיקר כדיוויזיות הרריות של יחידות גבירגסייגר.
יחידות גבירגסייגר כיום.
היחידות ההרריות בצבא המודרני הגרמני (הבונדסוור) מרוכזות לכדי 'חטיבת הגבירסייגר ה-23' (Gebirgsjägerbrigade 23), זאת לצד מתקני אימונים ויחידות סיוע הרריות.
היחידות ההרריות בצבא המודרני של אוסטריה מרוכזות ב-'חטיבת הייגר השישית' (6th Jägerbrigade) היושבת באינסברוק, מערב אוסטריה. חטיבה זו מחולקת לשלושה גדודים; הגדוד ה-23, הגדוד ה-24 והגדוד ה-26. המסורות השונות המזוהות עם חיילי הגבירסייגר הגרמנים שותפים גם לאלו האוסטרים, כמו סמל האדלווייס, הכובע הייחודי ואף מוזיקת הצעידה בטקסים.
ההפגנות בברזיל (2013)
הפגנות המחאה בברזיל הן סדרת הפגנות שפרצו בעצימות נמוכה החל מאוגוסט 2012 אך הפכו לסדרת מחאות בקנה מידה גדול יותר החל מאמצע יוני 2013. המחאות שפרצו בסדרת ערים בברזיל זכו לתמיכת תנועת Passe Livre, המורכבת מעורכי דין מקומיים שדרשו תחבורה ציבורית בחינם. ההפגנות הביעו מחאה על העלאת המחירים לנסיעה באוטובוסים, רכבות ורכבות תחתית, שמחירם התייקר בכמה ערים בברזיל. ההפגנות התפשטו והביעו בחובן גם מחאות נגד האלימות המשטרתית נגד המפגינים והפכו להפגנות הגדולות ביותר בברזיל מאז הפגנות 1992 נגד הנשיא דאז פרננדו קולור דה מלו. המדיה החברתית לקחה חלק משמעותי בארגון ההפגנות, בדומה לארגון ההפגנות בטורקיה. בהפגנות נטלו חלק כשני מיליון אזרחים.
רקע.
ההפגנות הראשונות פרצו בעיר נאטאל בריו גראנדה דו נורטה בין אוגוסט לספטמבר 2012, ונודעו בכינוי מרד האוטובוסים (Revolta do Busão) כאשר המפגינים שכנעו את העירייה המקומית להוריד את מחירי המחייה. הפגנות דומות אורגנו בפורטו אלגרה במרץ 2013 כשהמפגינים תבעו מהעירייה המקומית להוריד את מחירי התחבורה הציבורית.